**27/04/2020**

**Nastavna jedinica: Can you get some (part II – drugi dio)**

Dragi učenici, u prošloj nastavnoj jedinici započeli smo raditi lekciju “***Can you get some?“*** na stranicama 74/75 vašeg udžbenika. Danas ćemo nastaviti raditi na toj lekciji.

Ponovit ćemo **što** **smo naučili o imenicama u engleskom jeziku.** Vi ste već veliki pa sam sigurna da svi znate što su imenice. Imenicama nekoga ili nešto imenujemo (nazivamo). Tako svi ljudi imaju svoje ime. Ime, odnosno naziv imaju i predmeti i biljke i životinje i pojave.

Imenice mogu biti u jednini i u množini. To je nešto što smo ranije već naučili: npr. one egg (jedno jaje), four egg**s** (četiri jajeta). Nadam se da niste zaboravili **pravila za množinu imenica engleskog jezika.** Ako jeste, **uzmite svoje bilježnice i ponovite ih**. Što smo još naučili? Uz imenicu u engleskom jeziku često stoji **a/an**. Naučili smo da se **a/an** koristi **samo** uz imenice u jednini pa je isto reći **a potato** ili **one potato** (značenje je isto: jedan krumpir). Zatim smo naučili da se **a** koristi uz imenicu koja počinje zatvornikom (a **p**otato, a **c**arrot…), a **an** uz imenicu koja počinje otvornikom (an **o**nion, an **e**gg…). Ova smo pravila već učili i zapisali i, **pa i njih možete ponoviti iz vaših bilježnica**.

Dakle imenice možemo brojiti. Pogledajte ponovno riječi za hranu na stranicama 74/75. Luk je lako brojiti: one onion (jedan luk), two onion**s** (dva luka) itd. I krumpir je lako brojati: one potato, two potato**es**, three potato**es** itd. Međutim Možete li brojati rižu? Može li se brojati tjestenina? NE MOŽE! **Zaključak je da neke imenice ne možemo brojati**. Riža se ne broji, voda se ne broji, tjestenina se ne broji, kokice se ne broje…ima još mnogo imenica koje se ne broje. Takve imenice nazivamo **NEBROJIVE IMENICE**. Mi možemo brojati **vreće** riže ili **kilograme** riže ili **boce** vode odnosno **litre** vode ali rižu i vodu bez tih **„pomoćnih“ mjera** (vreća, boca, litra, kilogram) ne možemo.

**UZ OVE NEBROJIVE IMENICE NEĆEMO KORISTITI A/AN. A/AN KORISTIMO SAMO UZ IMENICE KOJE SU U JEDNINI I KOJE MOŽEMO BROJATI.**

U tekstu koji smo prošli put radili na stranici 74 pojavile su se dvije nove riječi **SOME i ANY**. Ove riječi znače nešto, nekoliko. Označavaju neku neodređenu količinu nečega.

**SOME I ANY SE MOGU KORISTITI I UZ IMENICE KOJE MOŽEMO BROJATI I UZ IMENICE KOJE NE MOŽEMO BROJATI.**

**Some** koristimo u jesnim rečenicama (.) – There are **some eggs**; There is **some milk**.

**Any** koristimo u niječnim rečenicama (not) i u pitanjima (?) – There aren't **any eggs**. There isn't **any milk**. Are there any egss? Is there any milk?

**Prepišite u vaše bilježnice uokvireni sadržaj:**

**a** carrot **some** rice, **some** pasta

**an** egg **some** eggs

There **isn't any pasta**.

**Is there any rice?**

**Pročitajte nekoliko puta sadržaj današnje nastavne jedinice. Pogledajte sadržaj današnje lekcije i na vašem CD/DVD-u. Pomoću sadržaja današnje lekcije uradite 4. i 5. zadatak u vašem udžbeniku te stranicu 63 u vašim radnim bilježnicama. Obzirom da je ovo gradivo novo i zbog toga djeluje zbunjujuće ove ćemo sadržaje ponovno obraditi zajednički kada se susretnemo u našim školskim klupama. Vaš zadatak je da uradite zadaću, a ja ću dostaviti točna rješenja uz slijedeću nastavnu jedinicu pa ćete svi moći ispraviti eventualne pogreške.** Pogreške u zadaći ispravljate onako kako radimo u školi. Nemojte brisati i pisati točna rješenja nego označite pogrešku crvenom bojicom i pored napišite ispravno rješenje. Na pogreškama učimo. Pitamo se zašto smo pogriješili, ponovimo pravilo i onda ga naučimo.